Compania irlandeză Ryanair a luat o decizie şocantă! Operatorul aerian va sista, din toamnă, toate zborurile pe care le operează din şi către Aeroportul Internaţional Oradea, anume Milano Bergamo, Memmingen, Barcelona Girona, Dusseldorf Weeze şi Londra Stansted.

Anunţul a fost făcut, miercuri, de către Denis Barabaş, responsabilul de vânzări şi marketing pe România, care a răspuns astfel unei solicitări venite din partea BIHOREANULUI, după ce presa spaniolă notase că zborurile pe ruta Oradea - Barcelona (Girona) vor fi sistate.

Barabaş a transmis, drept răspuns, un punct de vedere al Biroului de presă al Ryanair. "Din motive comerciale, Ryanair nu va opera zboruri din/către Oradea în programul de Iarnă 2018. Vom continua să operăm 5 rute pentru programul Vara 2018, către Milano Bergamo, Memmingen, Barcelona Girona, Dusseldorf Weeze şi Londra Stansted, acestea fiind acum disponibile pentru rezervări pe Ryanair.com", au transmis reprezentanţii companiei irlandeze BIHOREANULUI.

Orarele de iarnă ale companiilor aeriene debutează de regulă la finalul lunii octombrie.

Practic, asta înseamnă că orădenii vor rămâne fără zboruri internaţionale disponibile de acasă, întrucât de pe Aeroportul Oradea se mai operează doar zboruri domestice (Tarom şi Blue Air), respectiv unele curse charter către Antalya, pe perioada de vară.

Decizia Ryanair este una surprinzătoare, mai ales în contextul în care de-a lungul timpului reprezentanţii companiei s-au arătat mulţumiţi de numărul de călători de la Oradea pe toate destinaţiile operate de aici. De altfel, acestea erau deseori pline cu pasageri.

Zborurile Ryanair de la Oradea au debutat în luna martie 2017. Culmea e că, sprijnită de autorităţile locale, compania aeriană a demarat recent o campanie de publicitate outdoor în care momeşte clienţii cu preţurile mici ale biletelor.

Până la ora transmiterii acestei ştiri, directorul Aeroportului Internaţional Oradea, Gheorghe Paşc, nu a putut fi contactat. La fel, nici purtătorul de cuvânt al Consiliului Județean Bihor, Adrian Simon, nu a răspuns la telefon.

La Aeroport se lucrează acum la construcţia celui de-al doilea terminal întrucât cel existent este prea mic pentru numărul de pasageri transportaţi aici de cele trei companii aeriene Ryanair, Blue Air şi Tarom. În 2017, peste 160.000 de pasageri au tranzitat Aeroportul Oradea.

Trebuie precizat că, la finalul lunii februarie, Ryanair a anunţat că îşi închide baza de la Timişoara din cauza "performanţelor comerciale slabe". Compania irlandeză nu are o reputaţie prea bună în ochii pasagerilor. În luna septembrie a anului trecut, Ryanair a anulat peste 1.600 de curse în toată lumea, explicând că a greşit programările concediilor pentru piloţi.